**Informácie o registrácii**

**Záujmové združenia právnických osôb podľa § 20f až 20j Občianskeho zákonníka**

Podľa § 20f Občianskeho zákonníka právnické osoby na ochranu svojich záujmov alebo na dosiahnutie iného účelu môžu vytvárať záujmové združenia právnických osôb. Zákonom bližšie nevymedzený účel však musí byť v súlade so zákonom a nesmie byť v rozpore s dobrými mravmi.

Združenie nie je podnikateľským subjektom, môžu ho zakladať výlučne len právnické osoby.

**Predmetom činnosti**združení by malo byť najmä uspokojovanie oprávnených záujmov a potrieb jeho zakladateľov (členov). Mohlo by ísť "najmä" o zabezpečenie koordinácie niektorých spoločných činností, odborných služieb, humanitných cieľov, rozvojových programov, zastupovanie zakladateľov (členov) pred štátnymi, spoločenskými a inými orgánmi a inštitúciami

**Založenie združenia možno vykonať dvoma spôsobmi:**

1. Zakladateľskou zmluvou – uzavretou zakladateľmi (opatrenou ich názvami, podpismi a pečiatkami).
2. Uznesením ustanovujúcej členskej schôdze.

O založení združenia na schôdzi sa spíše zápisnica obsahujúca zoznam zakladajúcich členov združenia s uvedením ich mena (názvu) a bydliska (sídla) a podpisy členov. K zmluve alebo zápisnici o ustanovujúcej členskej schôdzi musia byť priložené stanovy a určenie osôb oprávnených konať v mene združenia, ktoré schvália zakladatelia alebo ustanovujúca schôdza.

**Registrácia združenia**

Registráciu vykonávajú okresné úrady v sídle kraja – odbory všeobecnej vnútornej správy. Register záujmových združení právnických osôb je zverejnený na internetovej stránke sekcie verejnej správy Ministerstva vnútra Slovenskej republiky a na internetových stránkach príslušných úradov. Návrh na zápis do registra podáva osoba splnomocnená zakladateľmi alebo ustanovujúcou členskou schôdzou.

Združenie vzniká zápisom do registra združení. Register vedie okresný úrad v sídle kraja príslušný podľa sídla združenia. Konanie o registrácii združenia sa začína na písomný návrh, ktorý podáva splnomocnená osoba na tento úkon, poverená zakladateľmi alebo ustanovujúcou členskou schôdzou.

Združenie nadobúda právnu spôsobilosť zápisom do registra združení vedeného na okresnom úrade v sídle kraja, príslušnom podľa sídla združenia.

**K návrhu na zápis do registra sa prikladá**

* zakladateľská zmluva alebo uznesenie a zápisnica z ustanovujúcej členskej schôdze
* stanovy
* určenie osôb oprávnených konať v mene združenia (meno a priezvisko, adresa bydliska)
* správny poplatok

**Do registra združení sa zapisujú tieto údaje:**

* názov a sídlo združenia
* predmet činnosti
* orgány, prostredníctvom ktorých združenie koná
* mená osôb vykonávajúcich ich pôsobnosť (štatutárni zástupcovia)
* údaje o nezahladených trestoch uložených združeniu v trestnom konaní a nevykonaných trestoch postihujúcich právnych nástupcov združenia.

Do registra združení sa zapisuje aj zmena alebo zánik zapisovaných skutočností (zmena sídla, štatutárnych orgánov a pod.)

**Náležitosti stanov (§ 20 h)**

* názov združenia,
* sídlo združenia (v rozsahu adresa sídla, orientačné číslo; súpisné číslo, ak bolo pridelené; PSČ a názov obce/mesta),
* predmet činnosti,
* úprava majetkových pomerov,
* vznik a zánik členstva,
* práva a povinnosti členov,
* orgány združenia a vymedzenie ich pôsobnosti,
* spôsob zrušenia združenia a naloženie s jeho likvidačným zostatkom.

Stanovy môžu obsahovať aj ďalšie skutočnosti, napr. členstvo v združení možno viazať na určitý členský príspevok. Stanovy schvaľujú zakladatelia alebo ustanovujúca členská schôdza. Stanovy určia spôsob, ktorým sa stanovy menia a dopĺňajú. Voľba formy založenia združenia (zmluvou, uznesením ustanovujúcej členskej schôdze) závisí od počtu právnických osôb, ktoré sa rozhodli združenie založiť.

**Zánik ZZPO**

Podľa § 20j ods. 2) združenie zaniká výmazom z registra. Spôsob zrušenia združenia a tiež naloženie s jeho likvidačným zostatkom určujú stanovy. Pokiaľ majetok združenia neprechádza na právneho nástupcu, vyžaduje sa pred zánikom združenia jeho likvidácia. Pri nej sa primerane použijú ustanovenia Obchodného zákonníka o likvidácii obchodných spoločností